Osvát Ernő

Osvát Ernő, születési nevén Roth Ezékiel (Nagyvárad, 1876. április 7. – Budapest, 1929. október 28.) szerkesztő, irodalomkritikus, író. 1908–1929 között a Nyugat folyóirat szerkesztője, Osvát Kálmán író testvére.

Életpályája 
Roth Ezékielként született zsidó származású családban, gyermekkorában Nagyváradon, a Brüll-házban lakott. Rövid ideig a nagyváradi jogakadémián tanult. 1895-ben Budapestre költözött, jogásznak készült, hamarosan azonban átiratkozott a bölcsészkarra. Első cikke 1897-ben jelent meg az Esti Újságban. 1898-tól a Budapesti Hírlap közölte irodalmi kritikáit, majd A Hét belső munkatársa lett 1899-től. Az 1900-as években az Új Magyar Szemle munkatársa volt. 1901-ben kísérletet tett egy önálló folyóirat megindítására, de csak az előfizetési felhívásig jutott el. Folyóirat-szerkesztési tervét csak a következő évben, 1902-ben tudta megvalósítani. 1902–1903 között a Magyar Géniuszt szerkesztette. 1905-ben Fenyő Miksával megalapította a rövid életű Figyelő című folyóiratot. Az 1908-ban indult Nyugat munkatársa (első főszerkesztője: Ignotus és Fenyő Miksa), majd főszerkesztője volt. Számos tehetséget fedezett fel (Babits Mihály, Móricz Zsigmond, Illyés Gyula, Németh László stb.). Később szerkesztői szerepe csökkent, s megélhetési gondokkal is küzdött. Otthagyta a Nyugatot, csak a Magyarországi Tanácsköztársaság bukása után lett újból a lap irányítója. Átesett a spanyolnáthán, több veseoperáción. Lánya tüdőbajban halt meg, 1927-ben pedig felesége, Steiner Cornélia öngyilkos lett. Osvát Ernő 1929-ben lánya halála miatti elkeseredésében öngyilkosságot követett el, szíven lőtte magát.

Keveset írt, aforizmái, gyűjteményes kötete csupán halála után jelent meg. Kvalitásérzékével egyedülálló tekintélyt szerzett kortársai körében, ami azóta is mérceként van jelen irodalmunkban. A magyar irodalom – Kazinczy Ferenc mellett – egyik legnagyobb irodalomszervezője, kritikusa volt.

Emlékezete 

 Utolsó lakhelyén, a róla elnevezett, Budapest VII. kerületi Osvát utca 1. sz. házon emléktábla hirdeti: „Osvát Ernő 1877–1929 kritikus, a modern magyar irodalom nagy hatású szervezője. 1908-tól haláláig a Nyugat szerkesztője.”
 Osvát Ernő-díj

Díjai, elismerései 
 Baumgarten-díj (1929)

Művei 
 Az elégedetlenség könyvéből; Kner, Gyoma, 1930 – új kiadása: Helikon, Bp., 1988
 Osvát Ernő összes írásai; sajtó alá rend. Osvát Kálmán; Nyugat, Bp., 1945
 Az elégedetlenség könyvéből. Összegyűjtött írások; Kiss József, Bp., 1995 
 Aforizmák; utószó Fráter Zoltán; Kiss József, Bp., 2016
Tessék színt vallani. Osvát Ernő szerkesztői levelezése, 1-2.; sajtó alá rend., tan. Kosztolánczy Tibor és Nemeskéri Erika; Gondolat–OSZK, Bp., 2019

Jegyzetek

Források
 Ki kicsoda a magyar irodalomban? Tárogató Könyvek

További információk 

 A Nyugat archívuma, Elektronikus Periodika Archívum és Adatbázis
 A Nyugat tartalomjegyzéke 1908–1941, Magyar Elektronikus Könyvtár
 Osvát Ernő, Magyar Elektronikus Könyvtár
 Osvát Ernő, Virtuális Nyugat Kiállítás, Petőfi Irodalmi Múzeum
 Osvát Ernő emlékkönyve. A Nyugat Ostvát Ernőnek irodalmi működése 25. évfordulójára. Móricz Zsigmond Babits Mihály stb. írásai; Pallas, Bp., 1923
 Osvát Kálmán: Osvát Ernő, Nyugat, 1930. 23. szám, Elektronikus Periodika Archívum és Adatbázis
 Németh László: Osvát Ernő, Nyugat, 1931. 21. szám, Elektronikus Periodika Archívum és Adatbázis
 Móricz Zsigmond: Osvát Ernő, Huszadik Század, 1929. november
 Osvát Ernő a kortársak között; vál., összeáll., sajtó alá rend. Kőszeg Ferenc és Márványi Judit, előszó Márványi Judit, jegyz. Benedek Mihály; Gondolat, Bp., 1985
 Fráter Zoltán: Osvát Ernő élete és halála; Magvető, Bp., 1987
 130 éve született Osvát Ernő, Stop, 2007. április 7.
 Bíró-Balogh Tamás: Osvát Ernő elfelejtett nyilatkozata, Holmi, 2008. január
 Osvát Ernő 80 éve halt meg, 168 óra, 2009. október 26.
 Kosztolánczy Tibor: A fiatal Osvát Ernő; Universitas, Bp., 2009

Magyar írók
Magyar irodalomkritikusok
Magyar újságírók
Zsidó származású magyarok
Nagyváradiak
Öngyilkos költők, írók
Családi nevüket magyarosított személyek
1876-ban született személyek
1929-ben elhunyt személyek
A francia Becsületrend magyar kitüntetettjei
Baumgarten-díjasok
A Nyugat folyóirat szerzői